จุรินทร์ ลักษณวิศิษฏ์

**จุรินทร์ ลักษณวิศิษฏ์**  (เกิด 15 มีนาคม พ.ศ. 2499)  เป็นนักการเมืองชาวไทย ปัจจุบันดำรงตำแหน่งกรรมการสภาที่ปรึกษาพรรคประชาธิปัตย์ อดีตรองนายกรัฐมนตรี อดีตรัฐมนตรีว่าการกระทรวงพาณิชย์ ในรัฐบาลประยุทธ์ จันทร์โอชา อดีตรัฐมนตรีว่าการกระทรวงสาธารณสุข อดีตรัฐมนตรีว่าการกระทรวงศึกษาธิการ ในรัฐบาลอภิสิทธิ์ เวชชาชีวะ อดีตหัวหน้าพรรคประชาธิปัตย์ อดีตรัฐมนตรีช่วยว่าการกระทรวงพาณิชย์ อดีตรัฐมนตรีประจำสำนักนายกรัฐมนตรี อดีตรัฐมนตรีช่วยว่าการกระทรวงเกษตรและสหกรณ์ ในรัฐบาลชวน หลีกภัย อดีตสมาชิกสภาผู้แทนราษฎร แบบบัญชีรายชื่อ อดีตสมาชิกสภาผู้แทนราษฎรจังหวัดพังงา และอดีตประธานคณะกรรมการประสานงานสภาผู้แทนราษฎร

## ประวัติ
จุรินทร์ เกิดเมื่อวันที่ 15 มีนาคม พ.ศ. 2499 ที่ตำบลทุ่งมะพร้าว อำเภอท้ายเหมือง จังหวัดพังงา เป็นบุตรนายวีระ นางละเอียด ลักษณวิศิษฏ์ มีน้องชายคือจุฤทธิ์ ลักษณวิศิษฏ์ ด้านครอบครัวสมรสกับนางอรอนงค์ ลักษณวิศิษฏ์ มีบุตร 2 คน คือ กันต์กวี ลักษณวิศิษฏ์ () และอรจรินทร์ ลักษณวิศิษฏ์ ()

สำเร็จการศึกษาระดับประถมศึกษา จากโรงเรียนศิริราษฎร์วิทยา (สอบได้ที่ 1 ของจังหวัด) ระดับมัธยมศึกษา จากโรงเรียนสวนกุหลาบวิทยาลัย ระดับปริญญาตรี รัฐศาสตรบัณฑิต สาขาบริหารรัฐกิจ (สิงห์แดง) จากมหาวิทยาลัยธรรมศาสตร์ และระดับปริญญาโท รัฐประศาสนศาสตรมหาบัณฑิต สาขานโยบายสาธารณะและการวางแผน จากสถาบันบัณฑิตพัฒนบริหารศาสตร์(นิด้า)

## การทำงาน
จุรินทร์ เคยดำรงตำแหน่งรัฐมนตรีช่วยว่าการกระทรวงพาณิชย์ และรัฐมนตรีช่วยว่าการกระทรวงเกษตรและสหกรณ์ ในรัฐบาลชวน 1 และดำรงตำแหน่งรัฐมนตรีประจำสำนักนายกรัฐมนตรี ในรัฐบาลชวน 2 นอกจากนี้เคยเป็นประธานคณะกรรมการประสานงานพรรคร่วมรัฐบาล และประธานคณะกรรมการประสานงานพรรคร่วมฝ่ายค้าน (2 สมัย)

ด้านการทำงานในสภาผู้แทนราษฎร ในปี พ.ศ. 2529 จุรินทร์ ได้รับเลือกเป็น สส.ดาวรุ่ง (สส.ใหม่ดีเด่น) โดยสื่อมวลชนสายรัฐสภา และได้รับการโหวตจากสมาคมสังคมศาสตร์แห่งประเทศไทย ให้เป็นคณะกรรมาธิการดีเด่น จากบทบาทใน คณะกรรมาธิการการท่องเที่ยว สภาผู้แทนราษฎร กรณีดำเนินการทวงคืนทับหลังนารายณ์บรรทมสินธุ์ จากสหรัฐ จนเป็นผลสำเร็จ

ตั้งแต่การเลือกตั้งปี พ.ศ. 2544 จุรินทร์ได้ย้ายไปลงสมัครในระบบบัญชีรายชื่อ โดยให้จุฤทธิ์ ลักษณวิศิษฏ์ น้องชายลงสมัคร สส.เขต แทน และในการเลือกตั้ง พ.ศ. 2550 จุรินทร์ ลงสมัครรับเลือกตั้ง สส.แบบสัดส่วน กลุ่มที่ 8 ในลำดับที่ 4 และได้รับการเลือกตั้ง

ภายหลังการเลือกตั้ง พ.ศ. 2550 และมีการจัดตั้งรัฐบาลสมัคร สุนทรเวช พรรคประชาธิปัตย์ที่เป็นฝ่ายค้านพรรคเดียวได้ประกาศจัดตั้ง รัฐบาลเงา หรือ ครม.เงา ขึ้น ในเดือนกุมภาพันธ์ พ.ศ. 2551 และจุรินทร์ ได้รับเลือกจากที่ประชุมพรรค ให้ทำหน้าที่**[[รัฐบาลเงา|รัฐมนตรีว่าการกระทรวงพลังงานเงา]]**

* สมาชิกสภาผู้แทนราษฎร พ.ศ. 2529, 2531, 2535/1, 2535/2, 2538, 2539, 2544, 2548, 2550, 2554, 2562, 2566
* เลขานุการคณะกรรมาธิการการท่องเที่ยว ปี 2529 – 2531
* เลขานุการ รัฐมนตรีว่าการกระทรวงสาธารณสุข ปี 2531
* รองเลขาธิการนายกรัฐมนตรี ปี 2532
* เลขานุการ รัฐมนตรีว่าการกระทรวงเกษตรและสหกรณ์ ปี 2533
* โฆษกพรรคประชาธิปัตย์ ปี 2532 – 2535
* รัฐมนตรีช่วยว่าการกระทรวงพาณิชย์ ปี 2535
* รัฐมนตรีช่วยว่าการกระทรวงเกษตรและสหกรณ์ ปี 2537 - 2538
* ประธานคณะกรรมการประสานงานพรรคร่วมฝ่ายค้าน ปี 2539 – 2540
* ประธานคณะกรรมการประสานงานพรรคร่วมรัฐบาล ปี 2540 – 2543
* รัฐมนตรีประจำสำนักนายกรัฐมนตรี ปี 2540 – 2543
* ประธานคณะกรรมการประสานงานพรรคร่วมฝ่ายค้าน ปี 2544 – 5 มกราคม พ.ศ. 2548
* ที่ปรึกษาคณะกรรมาธิการกิจการสภา สภาผู้แทนราษฎร ปี 2548
* รองหัวหน้าพรรคประชาธิปัตย์ ปี 2546 - 15 พฤษภาคม พ.ศ. 2562
* รัฐมนตรีเงาว่าการกระทรวงพลังงาน
* รัฐมนตรีว่าการกระทรวงศึกษาธิการ 20 ธันวาคม พ.ศ. 2551 - 17 มกราคม พ.ศ. 2553
* รัฐมนตรีว่าการกระทรวงสาธารณสุข 18 มกราคม พ.ศ. 2553 - 9 สิงหาคม พ.ศ. 2554
* ประธานคณะกรรมการประสานงานพรรคร่วมฝ่ายค้าน ปี 2554 – 2556
* หัวหน้าพรรคประชาธิปัตย์ (15 พฤษภาคม พ.ศ. 2562 - 14 พฤษภาคม พ.ศ. 2566)
* รองนายกรัฐมนตรี (10 กรกฎาคม พ.ศ. 2562 - 1 กันยายน พ.ศ. 2566)
* รัฐมนตรีว่าการกระทรวงพาณิชย์ (10 กรกฎาคม พ.ศ. 2562 - 1 กันยายน พ.ศ. 2566)
* ประธานคณะกรรมการกองทุนฟื้นฟูและพัฒนาเกษตรกร (พ.ศ. 2562–ปัจจุบัน)

### รัฐบาลอภิสิทธิ์ เวชชาชีวะ

จุรินทร์ ได้รับตำแหน่งรัฐมนตรีว่าการกระทรวงศึกษาธิการ ในคณะรัฐมนตรีคณะที่ 59 ของไทย ซึ่งจากการสำรวจความคิดเห็นของประชาชนโดยสำนักเอแบคโพล เกี่ยวกับผลงานของรัฐบาลในรอบ 1 ปี พบว่าผลงานด้านการศึกษา คือ การเรียนฟรี 15 ปี มีคะแนนอยู่ในอันดับที่ 3 (7.28 คะแนน) นับได้ว่าเป็นผลงานที่อยู่ในระดับที่น่าพึงพอใจของรัฐบาล

จากกรณีการลาออกจากตำแหน่งของวิทยา แก้วภราดัย รัฐมนตรีว่าการกระทรวงสาธารณสุข ทำให้คณะกรรมการบริหารพรรคประชาธิปัตย์ มีมติให้จุรินทร์ ย้ายไปดำรงตำแหน่งรัฐมนตรีว่าการกระทรวงสาธารณสุขแทน ซึ่งผลการสำรวจความคิดเห็นของประชาชนในปี พ.ศ. 2553 ยังพบว่าจุรินทร์ ได้รับคะแนนเฉลี่ยความพึงพอใจเป็นลำดับที่ 1 ของรัฐมนตรีในรัฐบาลดังกล่าว โดยได้รับคะแนน 6.02 จากคะแนนเต็ม 10

### รัฐบาลพลเอกประยุทธ์ 2
เมื่อ พ.ศ. 2562 จุรินทร์ได้รับตำแหน่งรองนายกรัฐมนตรีและรัฐมนตรีว่าการกระทรวงพาณิชย์ ในคณะรัฐมนตรีคณะที่ 62 ของไทย

ในช่วงที่จุรินทร์ดำรงตำแหน่งนั้นเกิดกรณีอื้อฉาวจากข้อกล่าวหาทุจริตซื้อถุงมือยางขององค์การคลังสินค้ามูลค่าหลักแสนล้านบาท ซึ่งฝ่ายค้านเปิดเผยว่ามีคนใกล้ชิดของจุรินทร์เกี่ยวข้องด้วย และมีความล่าช้าในการตามตัวมาลงโทษ

ในเดือนกรกฎาคม พ.ศ. 2565 จุรินทร์แถลงว่าตนมีผลงานในการตรึงราคาสินค้า 936 รายการท่ามกลางภาวะเงินเฟ้อ รวมทั้งราคาบะหมี่กึ่งสำเร็จรูปไว้ที่ซองละ 6 บาท แต่ในเดือนสิงหาคม 2565 กระทรวงพาณิชย์อนุมัติให้บะหมี่กึ่งสำเร็จรูปขึ้นราคาเป็นซองละ 7 บาท

ในวันที่ 14 พฤษภาคม พ.ศ. 2566 จุรินทร์ตัดสินใจลาออกจากตำแหน่งหัวหน้าพรรคประชาธิปัตย์หลังจากความพ่ายแพ้จากการเลือกตั้งที่จัดขึ้นในวันดังกล่าว

### สมาชิกสภาผู้แทนราษฎร
จุรินทร์ ลักษณวิศิษฏ์ ได้รับการเลือกตั้งเป็นสมาชิกสภาผู้แทนราษฎรมาแล้ว 12 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2529 จังหวัดพังงา สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2531 จังหวัดพังงา สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป มีนาคม พ.ศ. 2535 จังหวัดพังงา สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป กันยายน พ.ศ. 2535 จังหวัดพังงา สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2538 จังหวัดพังงา สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2539 จังหวัดพังงา สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 แบบบัญชีรายชื่อ สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 แบบบัญชีรายชื่อ สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 แบบสัดส่วน สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 แบบบัญชีรายชื่อ สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แบบบัญชีรายชื่อ สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 แบบบัญชีรายชื่อ สังกัดพรรคประชาธิปัตย์

## รางวัลเกียรติยศ

* ปี 2529 ได้รับเลือกเป็น สส.ดาวรุ่ง (สส. ใหม่ดีเด่น) โดยสื่อมวลชนสายรัฐสภา
* ปี 2530 ได้รับคัดเลือกให้เป็นคณะกรรมาธิการดีเด่น โดย สมาคมสังคมศาสตร์แห่งประเทศไทย จากบทบาทใน คณะกรรมาธิการการท่องเที่ยว สภาผู้แทนราษฎร กรณีทวงคืนทับหลังนารายณ์บรรทมสินธุ์ จากสหรัฐอเมริกา
* ปี 2533 ได้รับเลือกเป็นนักศึกษาดีเด่น สถาบัณบัณฑิตพัฒนบริหารศาสตร์ (นิด้า) เนื่องในโอกาสครบรอบ 24 ปี ของการสถาปนาสถาบัน
* ปี 2534 ได้รับเลือกตั้งเป็นศิษย์เก่าดีเด่นสมาคมรัฐศาสตร์ มหาวิทยาลัยธรรมศาสตร์
* ปี 2537 นักศึกษาเก่าดีเด่น สถาบันบัณฑิตพัฒนบริหารศาสตร์ เนื่องในโอกาสครบรอบ 28 ปี การสถาปนาสถาบัน
* ปี 2542 ได้รับอิสริยาภรณ์ชั้นสูงสุด จาก “คณะกรรมการโอลิมปิคสากล” 
* ปี 2545 ศิษย์เก่าดีเด่นของโรงเรียนสวนกุหลาบวิทยาลัย (เนื่องในโอกาสโรงเรียนสวนกุหลาบวิทยาลัย ครบรอบ 120 ปี)
* ปี 2554 ได้รับรางวัล “World No Tobacco Day Awards” จากองค์การอนามัยโลก ( WHO )

## ชีวิตส่วนตัว
จุรินทร์ เมื่อสมัยยังเป็นนักศึกษาได้เป็นนักเขียน การ์ตูนการเมือง ใช้นามปากกาว่า "อู๊ดด้า" จึงเป็นฉายาที่มักจะเรียกจนติดปากมาจนทุกวันนี้ 
นอกจากนี้ จุรินทร์ ยังเป็นนักเขียน มีผลงานหนังสือแนวท่องเที่ยว ในเครือสำนักพิมพ์มติชน ชื่อ **“อู๊ดด้าจับปากกาพาเที่ยว”** และเคยเป็นผู้สื่อข่าวของหนังสือพิมพ์มติชน อีกด้วย

## เครื่องราชอิสริยาภรณ์
จุรินทร์ ลักษณวิศิษฏ์ ได้รับพระราชทานเครื่องราชอิสริยาภรณ์ชั้นสูงสุดตระกูลต่างๆ ดังนี้

## อ้างอิง

## แหล่งข้อมูลอื่น
* เว็บไซต์ ครม.เงา พรรคประชาธิปัตย์ 
* เว็บไซต์ศูนย์ข้อมูลนักการเมือง ThaisWatch.com 

หมวดหมู่:ชาวไทยเชื้อสายไหหลำ
หมวดหมู่:นักหนังสือพิมพ์ชาวไทย
หมวดหมู่:นักวาดการ์ตูนไทย
หมวดหมู่:นักการเมืองจากจังหวัดพังงา
หมวดหมู่:รองนายกรัฐมนตรีไทย
หมวดหมู่:รัฐมนตรีประจำสำนักนายกรัฐมนตรีไทย
หมวดหมู่:รัฐมนตรีว่าการกระทรวงศึกษาธิการไทย
หมวดหมู่:รัฐมนตรีว่าการกระทรวงสาธารณสุขไทย
หมวดหมู่:รัฐมนตรีว่าการกระทรวงพาณิชย์ไทย
หมวดหมู่:สมาชิกสภาผู้แทนราษฎรจังหวัดพังงา
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:สมาชิกสภาผู้แทนราษฎรไทยแบบสัดส่วน
หมวดหมู่:หัวหน้าพรรคประชาธิปัตย์
หมวดหมู่:นักการเมืองพรรคประชาธิปัตย์
หมวดหมู่:บุคคลจากโรงเรียนสวนกุหลาบวิทยาลัย
หมวดหมู่:บุคคลจากคณะรัฐศาสตร์ มหาวิทยาลัยธรรมศาสตร์
หมวดหมู่:บุคคลจากคณะรัฐประศาสนศาสตร์ สถาบันบัณฑิตพัฒนบริหารศาสตร์
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.